Document ID: 32002R2056

Europos Parlamento ir Tarybos reglamentas (EB) Nr. 2056/2002
2002 m. lapkričio 5 d.
iš dalies keičiantis Tarybos reglamentą (EB, Euratomas) Nr. 58/97 dėl verslo struktūros statistikos
(tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
atsižvelgdami į Europos centrinio banko nuomonę [3],
laikydamiesi Sutarties 251 straipsnyje nustatytos tvarkos [4],
kadangi:
(1) Reglamentas (EB, Euratomas) Nr. 58/97 [5] nustatė bendrą Bendrijos statistinių duomenų apie verslo struktūrą, veiklos rūšis, konkurencingumą ir veiklos rezultatus rinkimo, rengimo, perdavimo ir įvertinimo sistemą.
(2) Dėl Bendrijos pinigų, ekonominės ir socialinės integracijos raidos bendrą sistemą reikia išplėsti taip, kad ji apimtų kredito įstaigas, pensijų fondus, kitą finansinį tarpininkavimą ir pagalbinę finansinio tarpininkavimo veiklą.
(3) Dėl vidaus rinkos veikimo ir plėtros reikia daugiau informacijos, kuri padėtų įvertinti vidaus rinkos veiksmingumą, visų pirma kredito įstaigų, pensijų fondų, kito finansinio tarpininkavimo ir pagalbinės finansinio tarpininkavimo veiklos srityse.
(4) Liberalizuojant tarptautinę prekybą finansinėmis paslaugomis, reikia finansinių paslaugų verslo statistikos, kuri sustiprintų prekybos derybas.
(5) Nacionalinių ir regioninių sąskaitų rengimui pagal 1996 m. birželio 25 d. Tarybos reglamentą (EB) Nr. 2223/96 dėl Europos nacionalinių ir regioninių sąskaitų sistemos Bendrijoje [6] būtina palyginama, išsami ir patikima verslo statistika finansinių paslaugų srityje.
(6) Bendros valiutos įvedimas turės didelę įtaką finansinių paslaugų sektoriaus struktūrai ir tarptautiniams kapitalo srautams, o tai pabrėžia informacijos apie konkurencingumą, vidaus rinką ir jos internacionalizavimo svarbą.
(7) Kompetentingų institucijų sklandžiai vykdoma politika, susijusi su riziką ribojančia priežiūra, ir finansinės sistemos stabilumas reiškia, kad reikia papildomos informacijos apie kredito įstaigas ir susijusias paslaugas.
(8) Besiplečiantis pensijų fondų sektorius galėtų paskatinti kapitalo rinkų augimą vis labiau pasinaudodamas investavimo taisyklių liberalizavimu.
(9) 1998 m. rugsėjo 24 d. Europos Parlamento ir Tarybos sprendimas Nr. 2179/98/EB dėl Europos bendrijos politikos veiksmų, susijusių su aplinka ir tvaria plėtra, programos "Tvarumo link" peržiūros [7] dar kartą pabrėžė, kad reikia patikimų ir palyginamų duomenų, statistikos ir rodiklių, kurie yra pagrindinis įrankis vertinant aplinkosaugos reikalavimų laikymosi sąnaudas.
(10) Buvo pasitarta su Statistikos programų komitetu, įsteigtu Sprendimu 89/382/EEB, Euratomas [8], Bankininkystės patariamuoju komitetu, įsteigtu Direktyva 77/780/EEB [9], Pinigų, finansų ir mokėjimų balanso statistikos komitetu, įsteigtu Sprendimu 91/115/EEB [10], bei Draudimo komitetu, įsteigtu Direktyva 91/675/EEB [11],
PRIĖMĖ ŠĮ REGLAMENTĄ:
1 straipsnis
Reglamentas (EB, Euratomas) Nr. 58/97 iš dalies keičiamas taip:
1) 5 straipsnis papildomas šiomis įtraukomis:
"- detalusis kredito įstaigų struktūros statistikos modulis, apibrėžtas 6 priede,
- detalusis pensijų fondų struktūros statistikos modulis, apibrėžtas 7 priede";
2) pridedami 6 ir 7 priedų tekstai, išdėstyti šio reglamento priede.
2 straipsnis
Reglamento (EB, Euratomas) Nr. 58/97 1 priedas iš dalies keičiamas taip:
1. 5 skirsnis papildomas šiuo sakiniu:
"Tačiau sprendimas dėl pirmųjų ataskaitinių metų, kurių statistinius duomenis apie veiklos rūšis, priskiriamas NACE 1 red. 65.2 grupei ir 67 skyriui, reikia parengti, priimamas šio reglamento 13 straipsnyje nustatyta tvarka."
2. 8 skirsnis pakeičiamas taip:
"8 skirsnis
Rezultatų perdavimas
1. Rezultatai perduodami per 18 mėnesių nuo ataskaitinio laikotarpio kalendorinių metų pabaigos, išskyrus NACE 1 red. veiklos klasės 65.11 ir NACE 1 red. nurodytų veiklos rūšių, kurioms taikomi 5, 6 ir 7 priedai, rezultatus. NACE 1 red. veiklos klasės 65.11 rezultatų perdavimo terminas yra atidedamas 10 mėnesių. Veiklos rūšių, kurioms taikomi 5, 6 ir 7 priedai, rezultatų perdavimo termino atidėjimas nustatytas šiuose prieduose. Tačiau sprendimas dėl veiklos rūšių, priskiriamų NACE 1 red. 65.2 grupei ir 67 skyriui, rezultatų perdavimo atidėjimo priimamas šio reglamento 13 straipsnyje nustatyta tvarka.
2. Išskyrus NACE 1 red. 65 ir 66 skyrius, preliminarūs nacionaliniai rezultatai arba įvertinimai perduodami per 10 mėnesių nuo ataskaitinio laikotarpio kalendorinių metų pabaigos, jei tai yra įmonių statistiniai duomenys, rengiami pagal toliau nurodytus rodiklius:
12110 (apyvarta)
16110 (dirbančių asmenų skaičius)
Šie preliminarius rezultatus arba įvertinimai turi būti suskirstyti pagal NACE 1 red. trijų ženklų lygį (grupes), išskyrus NACE 1 red. H, I ir K sekcijas, kur jie turi būti suskirstyti pagal 9 skirsnyje nurodytas grupes. Kalbant apie NACE 1 red. 67 skyrių, sprendimas dėl preliminarių rezultatų arba įvertinimų perdavimo priimamas šio reglamento 13 straipsnyje nustatyta tvarka."
3. 9 skirsnyje J sekcija pakeičiama taip:
"J SEKCIJA
Finansinis tarpininkavimas
Kad būtų galima parengti Bendrijos statistinius duomenis, valstybės narės perduoda nacionalinius rezultatus, suskirstytus pagal NACE 1 red. klases."
4. 10 skirsnio 1 dalies pirmas sakinys pakeičiamas taip:
"Valstybės narės pateikia Komisijai ataskaitą apie statistinių vienetų, kurie priskiriami NACE 1 red. M-O sekcijoms, apibrėžimus, struktūrą, taip pat apie šiuos statistinius vienetus turimą informaciją."
3 straipsnis
Reglamento (EB, Euratomas) Nr. 58/97 2 priedas iš dalies keičiamas taip:
1) 4 skirsnio 3 dalyje po 21 11 0 kintamojo rodiklio (investicijos į užterštumo kontrolės įrangą bei įrenginius ir specialius tokios kontrolės priedus (daugiausia naudojamus teršalų išleidimo vietoje)) įrašomas šis rodiklis:
"21 12 0 - : Investicijos į įrangą ir įrenginius siekiant įdiegti švaresnes technologijas (integruotas technologijas) (*)"
;
2) 4 skirsnio 3 dalies išnaša pakeičiama taip:
"Jeigu valstybėje narėje bendra apyvartos suma arba asmenų, užimtų NACE 1 red. C-E sekcijų skyriuje nurodytomis veiklos rūšimis, skaičius sudaro mažiau kaip 1 % nuo bendro skaičiaus Bendrijoje, taikant šį reglamentą nereikia rinkti informacijos, kuri būtina rengiant statistinius duomenis apie 21 11 0, 21 12 0, 22 11 0 ir 22 12 0 rodiklius. Vykdydama Bendrijos politiką, Komisija šio reglamento 13 straipsnyje nustatyta tvarka gali paprašyti surinkti šiuos duomenis ad hoc.";
3) 4 skirsnio 4 dalyje po 20 31 0 kintamojo rodiklio (Įsigyta elektros energijos (vertė)) įrašomas šis rodiklis:
"21 14 0 - : Bendrosios einamosios išlaidos aplinkos apsaugai (*)"
;
4) 4 skirsnio 4 dalis papildoma šia išnaša:
"(*) Jeigu valstybėje narėje bendra apyvartos suma arba asmenų, užimtų NACE 1 red. C-E sekcijų skyriuje nurodytomis veiklos rūšimis, skaičius sudaro mažiau kaip 1 % nuo bendro skaičiaus Bendrijoje, taikant šį reglamentą nereikia rinkti informacijos, kuri būtina rengiant statistinius duomenis apie 21 14 0 rodiklį. Vykdydama Bendrijos politiką, Komisija šio reglamento 13 straipsnyje nustatyta tvarka gali paprašyti ad hoc surinkti šiuos duomenis.";
5) 5 skirsnis papildomas šiomis dalimis:
"3. Pirmieji ataskaitiniai metai, kurių statistiniai duomenys rengiami apie 21 12 0 ir 21 14 0 rodiklius, yra 2001 kalendoriniai metai.
4. Statistiniai duomenys apie 21 12 0 rodiklį rengiami kasmet. Statistiniai duomenys apie 21 14 0 rodiklį rengiami kas treji metai.";
6) 7 skirsnio 6 dalis pakeičiama taip:
"6. 2111 0, 21 12 0 ir 21 14 0 rodiklių rezultatai suskirstomi pagal NACE 1 red. dviejų ženklų lygį (skyrius).";
7) 7 skirsnis papildomas šia dalimi:
"7. 2111 0, 21 12 0 ir 21 14 0 rodiklių rezultatai suskirstomi pagal šias aplinkosaugos sritis: aplinkos oro ir klimato apsauga, nuotekų tvarkymas, atliekų tvarkymas ir kita aplinkosaugos veikla. Aplinkos apsaugos sričių rezultatai suskirstomi pagal NACE 1 red. dviejų ženklų lygį (skyrius).";
8) 9 skirsnyje įterpiamas šis rodiklis:
"21 11 0 - : Investicijos į užterštumo kontrolės įrangą bei įrenginius ir specialius tokios kontrolės priedus (daugiausia naudojamus teršalų išleidimo vietoje)."
Prie 21 11 0, 21 12 0 ir 21 14 0 rodiklių įrašoma ši pastaba:
"Tik konkretus suskirstymas pagal aplinkosaugos sritis: biologinė įvairovė ir kraštovaizdis, dirvožemis ir gruntinis vanduo.";
9) 10 skirsnis papildomas šiuo sakiniu:
"Rengiant statistinius duomenis apie 21 12 0 ir 21 14 0 rodiklius, šis pereinamasis laikotarpis šio reglamento 13 straipsnyje nustatyta tvarka gali būti pratęstas dar iki ketverių metų."
4 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. lapkričio 5 d.

Labels: 2
4
19
7
0